Helmingur fjárhúsa á bænum Munaðarnesi í Stafholtstungum eyðilagðist í rokinu í nótt . Hætt er að nota fjárhúsin undir fé en þau voru byggð eftir fjárskiptin 1950 . Ekkert fé var í húsunum enda fjárbúskapur fyrir nokkru aflagður á bænum . Húsin eru tvær burstir með áfastri hlöðu . Það var önnur burstin sem fór . Helmingurinn af þakinu féll niður , hinn helmingurinn sveiflaðist yfir á þá burst sem enn stendur og rann síðan þaðan niður á jörð . Er með ólíkindum að sú burst skyldi ekki gefa sig undan þunganum . Katrín Magúsdóttir er bóndi í Munaðarnesi . „ Vanalega er ekki svo mikill veðurhamur hér ef áttin er hrein af suðaustan þannig að hann hlýtur að hafa verið meira suðlægur . Ég hefði reyndar frekar haldið að hin burstin færi þar sem ég er með litla hurð opna fyrir hross til að leita þar skjóls ef þarf , en þetta var svona . Þetta er auðvitað skaði en það þýðir ekkert að fást um það . Ég þarf bara að fá einhverja til að hreinsa þetta brak fyrir mig , áður en næsti hvellur skellur á , “ sagði Katrín . Ekki er vitað um miklar skemmdir á öðrum bæjum í kringum Munaðarnes nema að þakplötur losnuðu á bænum Hlöðutúni sem er handan Norðurár .